Gaan die Korona-virus krisis nugter tegemoet - AfriForum
deur Forum Nuus | Mar 18, 2020
Covid-19 het die potensiaal om een van die grootste ekonomiese rampe in die onlangse geskiedenis van die wêreld te word. Wêreldwyd word alles gesluit of afgestel. Mens kan jou nou maklik die heel, heel ergste begin verbeel. Daarom is dit belangrik om op die onmiddellike, naamlik vandag, te fokus. Fokus op wat jy vandag moet doen om vandag te oorleef. Wanneer 'n mens dit doen, raak jy van jou innerlike krag bewus om struikelblokke een vir een te oorkom. Moenie toegee aan jou vrese vir môre nie. Dit gaan nie help nie. As jy aan môre dink, moet dit wees om planne te beraam.
Die feit dat meer as 6 500 wêreldwyd tot dusver weens Covid-19 dood is, konfronteer een en elk van ons ook met ons eie sterflikheid. Dit is nie onnatuurlik nie, want uiteindelik sterf almal van ons een of ander tyd.
As mens egter 'n krisis onderskat, berei jy nie daarvoor voor nie. Daarom is dit baie belangrik om gehoor te gee aan basiese riglyne wat neergelê is om mense teen die verspreiding van die virus te beskerm. Kom ons was ons hande meer en vermy kontak sover moontlik. En kom ons doen alles moontlik om gesond te bly. Covid-19 vereis van ons burgerlike verantwoordelikheid. As die algemene reël is om alle byeenkomste waar meer as honderd mense byeen is uit of af te stel, is dit die regte ding om te doen. Vir onsself, vir ons geliefdes en vir almal in die land.